Keywords

Summary



Keywords

Moviment liberu tal-kapital – Restrizzjonijiet – Dritt tal-kumpanniji

(Artikolu 56 KE)

Summary

L-Artikolu 56 KE għandu jiġi interpretat fis-sens li huwa jipprekludi dispożizzjoni nazzjonali li tgħid li l-istatut ta’ assoċjazzjoni ta’ kumpannija jista’ jagħti lill-Istat jew lil korp pubbliku li għandhom sehem fil-kapital ta’ din il-kumpannija d-dritt li jaħtru direttament direttur jew diretturi li, waħedha jew, bħal fil-kawża prinċipali, flimkien ma’ dispożizzjoni li tagħti lill-imsemmi Stat jew korp id-dritt li jieħu sehem fl-elezzjoni b’votazzjoni bil-lista ta’ diretturi mhux maħtura direttament minnu, hija tali li tippermetti lil dan l-Istat jew lil dan il-korp li jkollu setgħa ta’ kontroll sproporzjonata meta mqabbla ma’ l-ishma tiegħu fil-kapital ta’ l-imsemmija kumpannija.

Fil-fatt, l-imsemmija dispożizzjoni tippermetti lill-azzjonisti pubbliċi li jibbenefikaw mill-possibbiltà li jieħdu sehem b’mod iktar rilevanti fl-attività tal-bord tad-diretturi milli kienu jkunu jistgħu fis-sempliċi kwalità tagħhom bħala azzjonisti u għalhekk jitqiegħed fid-dispożizzjoni ta’ l-imsemmija azzjonisti pubbliċi strument li jagħtihom il-possibbiltà li jeżerċitaw influwenza li tmur lil hinn mill-investimenti tagħhom. Billi jagħti lill-azzjonisti pubbliċi strument li jippermettilhom jillimitaw il-possibbiltà ta’ azzjonisti oħra milli jkollhom ishma fil-kumpannija sabiex joħolqu jew iżommu rabtiet ekonomiċi fit-tul u diretti magħha li jippermettu parteċipazzjoni effettiva fil-ġestjoni tagħha jew fil-kontroll tagħha, tali leġiżlazzjoni nazzjonali tista’ tiddisswadi lill-investituri diretti ta’ Stati Membri oħra milli jinvestu fil-kapital ta’ din il-kumpannija, u tikkostitwixxi għalhekk restrizzjoni għall-moviment tal-kapital.

Minkejja li l-imsemmi dritt ta’ ħatra mhuwiex mogħti direttament lill-Istat jew lil korp pubbliku mil-leġiżlazzjoni nazzjonali in kwistjoni, imma li, b’applikazzjoni ta’ dan, huwa jeżiġi deċiżjoni tal-laqgħa ġenerali ta’ l-azzjonisti tal-kumpannija kkonċernata, jibqa’ l-fatt li din iċ-ċirkustanza ma tneħħix in-natura restrittiva tal-leġiżlazzjoni in kwistjoni. Fil-fatt, indipendentement mill-kwistjoni dwar jekk l-azzjonista pubbliku għandux fid-dispożizzjoni tiegħu l-maġġoranza meħtieġa sabiex jinkludi fl-istatut ta’ assoċjazzjoni tal-kumpanniji kkonċernati d-dritt tiegħu ta’ ħatra diretta ta’ diretturi ta’ din ta’ l-aħħar jew jekk huwa jista’ jikseb din l-emenda biss bil-qbil ta’ azzjonisti oħra, għandu jiġi kkonstatat li huwa biss bis-saħħa tal-leġiżlazzjoni in kwistjoni, li tidderoga mid-dritt komuni tal-kumpanniji, li l-azzjonista pubbliku jista’, b’mod differenti mill-azzjonista privat, jingħata d-dritt li jieħu sehem fl-attività tal-bord tad-diretturi b’mod iktar rilevanti milli jista’ jkollu normalment bħala azzjonista.

Il-preokkupazzjonijiet li, skond iċ-ċirkustanzi, jistgħu jiġġustifikaw il-fatt li l-Istati Membri jżommu ċerta influwenza fl-impriżi li inizjalment kienu pubbliċi u li wara ġew privatizzati, meta dawn l-impriżi jaġixxu fl-oqsma tas-servizzi ta’ interess ġenerali jew strateġiċi, madankollu ma jistgħux jiġġustifikaw din id-dispożizzjoni, ladarba hija ma tissuġġetta għal ebda kundizzjoni l-inklużjoni fl-istatut ta’ assoċjazzjoni ta’ kumpannija b’responsabbiltà limitata ta’ dritt għall-Istat jew korp pubbliku li għandu sehem fiha li jaħtar direttament direttur jew diretturi.

(ara l-punti 22-24, 29, 33-34, 41-43 u d-dispożittiv)